በ10ኛው  የኢህአዴግ ጉባኤ ተሳታፊዎች  በቀረበው ሪፖርት ላይ እየተወያዩ ነው
 በ10ኛው የኢህአዴግ ጉባኤ  ተሳታፊዎች ከትናንተ ከሰዓት  ጀምሮ   በጉባኤው  በቀረበው  የኢህአዴግ የሥራ አፈጻጸም ሪፖርት ላይ  በሰባት ቡድን  ተከፋፍለው እየተወያዩ እንደሚገኙ ተገለጸ ።በመቐለ ሰማዕታት ሐውልት አዳራሽ የቡድን አንድ ውይይት ላይ ተሳታፊዎች እንደገለጹት  ኢህአዴግ  ኪራይ ሰብሳቢነትን ለመዋጋትና መልካም አስተዳደርን ለማስፈን ባለፉት ዓመታት  ያከናወናቸው ሥራዎች  የሚፈለገውን ያህል  ውጤት አላስገኙም ።በተለያዩ አካባቢዎች በኪራይ ሰብሳቢነት በመዘፈቅ ምክንያት ከኃላፊነታቸው የሚነሱ ሰዎች በሌላ ቦታ እንዲሾሙ ይደረጋል ያሉት ተሳታፊዎች ከላይ እስከ ታች የሥልጣን እርከን   የግንኙነት ሰንሰለት በመፍጠር የመጠቃቀም አዝማሚያ ይታያል ብለዋል ።የውይይቱ ተሳታፊዎች ህዝቡ ቀልጣፋ አገልግሎት ያለማግኘትና የመልካም አስተዳደር እጦት ችግሮች እየተማረረ መሆኑን አክለው ገልጸዋል።ኢህአዴግ  ኪራይ ሰብሳቢነትን የሥርዓቱ አደጋ መሆኑን የተቀበለ ቢሆንም በተግባር ችግሮችን  ለመፍታት የሚያስችል የመፍትሄ እርምጃዎች ሲወሰዱ አልታዩም የሚል አስተያየት አንዳንድ  የውይይቱ ተሳታፊዎች ሠጥተዋል ። በቡድን ውይይቱ ከተሳታፊዎች ለቀረቡ ጥያቄዎችና አስተያየቶች ከመድረኩ ምላሽ  የሠጡት የኦህዴድ  ማዕከላዊ ኮሚቴ አባል አቶ በከር ሻሌ እንደገለጹት ኢህአዴግ ከተሐድሶ በፊት በአስከፊ የኪራይ ሰብሳቢነት ደረጃ ላይ እንደነበር አስታውሰው ከተሐድሶ በኋላ በሂደት እየተወሰዱ ባሉት  እርምጃዎች መሠረታዊ ለውጦች እንዳሉ ተናግረዋል።እንደ አቶ በከር ማብራሪያ ኢህአዴግ ባለፉት 10 ዓመታት በገጠር የአርሶና አርብቶ አደሩን ምርትና ምርታማነትን  ለማሳደግ እንዲሁም በከተሞች  የሥራ አጥነት ችግርን ለመቅረፍ ቀላል የማይባሉ ውጤቶች መመዝገባቸው የመልካም አስተዳደሩን አንዱን ገጽታን የሚያሳይ መሆኑን ገልጸዋል ።የኪራይ ሰብሳቢነት አባዜን በሁሉም ደረጃ  ማየት አስፈላጊ መሆኑን  የጠቆሙት አቶ በከር በቀጣይ ምዕራፍ ኪራይ ሰብሳቢነትን  በሚዛናዊነት ከህዝብ  ጋር እጅና ጓንት በመሆን በቁርጠኝነት  ሊወገድ  እንደሚገባ አያይዘው ገልጸዋል ።የህወሐት ማዕከላዊ ኮሚቴ ሥራ አስፈጻሚ አምባሳደር ዶክተር አዲስአለም ባሌማ  በበኩላቸው  ኢህአዴግ ለረጅም ዓመታት  ለወደፊቱ የሚያጋጥሙ  አበይት ችግሮቹን አጉልቶ  በማሳየት መፍትሄዎችን በማፈላለግ ውጤታማ የሆነ ድርጅት መሆኑን አስረድተዋል ።በአገሪቱ  እየታዩ ያሉትን  የኪራይ ሰብሳቢነትና የመልካም አስተዳደር ችግሮችን ክብደት በመለየት  በተገቢው መልክ ለመታገልና  እንቅፋት በማይሆኑበት ደረጃ  ላይ ለማድረስ  በጋራ መሥራት እንደሚቻል አምባሳደር ዶክተር አዲስ ዓለም አመልክተዋል።አምባሳደር ዶክተር አዲስ ዓለም በተጨማሪ የኢህአዴግ በርካታ እንቅፋቶችን ተሻግሮ የመጣ መሆኑን ያለፈው የታሪክ ተሞክሮ እንደሚያሳየውና የተጋረጡበትን የኪራይ ሰብሳቢነትንና የመልካም አስተዳደር ተግዳሮቶች የአስተሳሰብ ለውጥ በማምጣት፤ የህዝብ ንቅናቄ በመፍጠር ፤ ግልጽነትና ተጠያቂነትን  በማስፈን   በቁርጠኝነት እንደሚወጋቸው ተናግረዋል ።